**Dodatok k stanovám SSTZ**

*zo dňa 19. 6. 2019*

Na základe rozhodnutia konferencie Slovenského stolnotenisového zväzu, so sídlom Černockého 6, 831 53 Bratislava, IČO 30806836 (ďalej len „SSTZ“), zo dňa 19. 6. 2019, bol prijatý dodatok k stanovám SSTZ.

*1. Pôvodné znenie čl. 1, bod 5 z sa nahrádza týmto novým znením:*

5. SSTZ je členom Slovenského olympijského a športového výboru (SOŠV) a členom Konfederácie športových zväzov SR (KŠZ SR).

*2. Pôvodné znenie čl. 1, bod 7 sa nahrádza týmto novým znením:*

7. V činnosti SSTZ, jeho orgánov a členov sa uplatňujú predovšetkým princípy:

**-** fair play,

* olympizmu,
* odbornosti,
* slušnosti,
* princíp efektívnosti/hospodárnosti,
* princíp apolitickosti,
* princíp zákonnosti,
* Svetového antidopingového programu a opatrenia proti manipulácii priebehu a výsledkov súťaží a iné pravidlá a opatrenia proti negatívnym javom v športe vyplývajúce z medzinárodných predpisov a rozhodnutí.

*3. Pôvodné znenie čl. 2, písm. c) sa nahrádza týmto novým znením:*

c) **funkcionár** - člen orgánu SSTZ alebo orgánu jeho člena a ďalšie osoby zodpovedné za organizačné, technické, zdravotnícke a administratívne záležitosti v rámci medzinárodných športových organizácii ITTF, ETTU alebo iných medzinárodných organizácií alebo v klube, najmä predseda, Generálny sekretár, Športový riaditeľ SSTZ, majiteľ (akcionár, spoločník a pod.) alebo iná osoba, ktorá má právomoc súvisiacu s plnením úloh v rámci medzinárodnej športovej organizácie, regionálneho, krajského, oblastného, okresného stolnotenisového zväzu, klubov, alebo inej športovej organizácie,

*4. Pôvodné znenie čl. 2, písm. e) sa nahrádza týmto novým znením:*

e) **sekretariát SSTZ** - organizačný útvar SSTZ a osoby, ktoré na základe pracovnej alebo inej zmluvy podliehajú priamemu riadeniu zo strany Predsedu SSTZ / generálneho sekretára,

*5. Pôvodné znenie čl. 3, bod 3 písm. e) sa nahrádza týmto novým znením:*

e) **štatúty** – schvaľuje VV STTZ, upravujú najmä pravidlá činnosti odborných komisií, Národného stolnotenisového centra (ďalej len „NSTC“) a Národného stolnotenisového centra mládeže (ďalej len „NSTCM“) a ďalších orgánov SSTZ, v rámci pôsobnosti, ktorá im bola zverená,

*6. Pôvodné znenie čl. 18 sa nahrádza týmto novým znením:*

**Článok 18**

**Štruktúra orgánov a útvarov**

Orgánmi SSTZ sú:

a) Konferencia SSTZ

b) VV SSTZ

c) predseda SSTZ

d) Kontrolné orgány SSTZ

- Kontrolór

e) Orgány zabezpečenia spravodlivosti SSTZ:

 - Disciplinárna komisia

f) Administratívne útvary SSTZ:

- Generálny sekretár

- Sekretariát

- Odborné komisie a rady

- Komisie ad hoc, panel expertov a pracovné skupiny

g) Športové útvary SSTZ:

 - Športový riaditeľ SSTZ

 - NSTC

 - NSTCM

*7. Pôvodné znenie čl. 19 sa nahrádza týmto novým znením:*

**Článok 19**

**Všeobecné ustanovenia**

1. Najvyšším zastupiteľským a legislatívnym orgánom SSTZ je Konferencia SSTZ.

2. Výkonnými orgánmi SSTZ sú predseda a VV SSTZ.

3. Štatutárnymi orgánmi sú Predseda SSTZ, Generálny sekretár a Športový riaditeľ SSTZ.

4. Kontrolným orgánom SSTZ je Kontrolór.

5. Orgánmi zabezpečenia spravodlivosti sú VV SSTZ, disciplinárne orgány a iné orgány SSTZ, v ktorých pôsobnosti je riešenie sporov, porušení pravidiel súťaže a predpisov SSTZ a ochrana integrity súťaže.

6. Administratívnymi útvarmi sú generálny sekretár, sekretariát, odborné komisie (ďalej len “komisie”), ad hoc komisie a pracovné skupiny.

7. Športovými útvarmi SSTZ sú Športový riaditeľ SSTZ, NSTC a NSTCM.

8. Výkon právomoci, práva a povinnosti jednotlivých orgánov a útvarov SSTZ sú bližšie upravené v poriadkoch SSTZ, štatútoch komisií a ďalších predpisoch SSTZ.

9. Orgány SSTZ – najvyšší orgán (konferencia SSTZ), výkonný výbor SSTZ a kontrolór SSTZ vyhotovujú zápisnice zo svojich zasadnutí.

10. Štatutárny orgán a členovia orgánov národného športového zväzu sú povinní vykonávať svoju funkciu s náležitou starostlivosťou a pri rozhodovaní zohľadňovať stanoviská kontrolóra a odborných orgánov národného športového zväzu; ak sa od ich stanoviska odchýlia, sú povinní svoje rozhodnutie zdôvodniť a zverejniť spolu s príslušným stanoviskom.

*8. Pôvodné znenie čl. 20, bod 8, písm. c) sa nahrádza týmto novým znením:*

c) Generálny sekretár, Športový riaditeľ SSTZ a Sekretariát zodpovedajú Predsedovi SSTZ a VV SSTZ,

*9. Pôvodné znenie čl. 21, bod 11 sa nahrádza týmto novým znením:*

11. Ak má podľa týchto stanov vykonať úkon alebo prijať rozhodnutie orgán, ktorý nie je obsadený alebo nemá svojho legitímneho zástupcu, vo veciach, ktoré neznesú odklad, je oprávnený konať Predseda SSTZ alebo Generálny sekretár, ktorý súčasne iniciuje potrebné kroky k obsadeniu tohto orgánu. V prípade že takýto úkon nemôže vykonať, resp. takéto rozhodnutie prijať Predseda SSTZ ani Generálny sekretár, prechádza táto právomoc na Športového riaditeľa SSTZ.

*10. Pôvodné znenie čl. 23, bod 7 sa nahrádza týmto novým znením:*

7. Návrh na odvolanie z funkcie alebo dočasné pozastavenie výkonu funkcie môže podať člen VV SSTZ, kontrolór alebo štatutárny orgán.

*11. Pôvodné znenie čl. 34, bod 4 sa nahrádza týmto novým znením:*

4. Zaradenie konkrétneho bodu do programu zasadnutia VV SSTZ môže navrhnúť každý člen VV SSTZ, štatutárny orgán, prípadne i kontrolór. Navrhované body do programu zasadnutia VV SSTZ členovia VV SSTZ predkladajú predsedovi spravidla najmenej 10 dní pred konaním zasadnutia.

*12. Pôvodné znenie čl. 34, bod 7 sa nahrádza týmto novým znením:*

7. Na rokovaniach VV SSTZ sa zúčastňujú bez práva hlasovať aj iné prizvané osoby, najmä generálny sekretár, Športový riaditeľ SSTZ, členovia Sekretariátu SSTZ, kontrolór a osoba, ktorá zaznamenáva priebeh zasadnutia.

*13. Pôvodné znenie čl. 37, bod 5 sa nahrádza týmto novým znením:*

5. Predseda koná v mene SSTZ v právnych, administratívnych a organizačných vzťahoch a je oprávnený v mene SSTZ podpisovať všetky písomnosti, a to v súlade s ustanoveniami článku 48 stanov.

*14. Pôvodné znenie čl. 42, bod 2 písm. a) sa nahrádza týmto novým znením:*

a) v súčinnosti so Športovým riaditeľom SSTZ pripravuje a rozpracúva strategický plán rozvoja stolného tenisu v súčinnosti s VV SSTZ podľa jeho jednotlivých oblastí na konkrétne projekty a úlohy,

*15. Pôvodné znenie čl. 42, bod 5 sa nahrádza týmto novým znením:*

5. Generálny sekretár nesmie byť delegátom konferencie, ani členom žiadneho ďalšieho orgánu SSTZ.

*16. Pôvodné znenie čl. 44, bod 3 sa nahrádza týmto novým znením:*

3. Zadávanie konkrétnych úloh komisiám a kontrola ich činnosti je v pôsobnosti VV SSTZ, generálneho sekretára a Športového riaditeľa SSTZ.

*17. Pôvodné znenie čl. 44, bod 6 sa nahrádza týmto novým znením:*

6. Návrh na predsedu komisie môže predložiť člen VV SSTZ, generálny sekretár a Športový riaditeľ SSTZ.

*18. Za článok 45 a pred článok 46 sa vkladá ôsma hlava s týmto znením:*

ôsma hlava

Športové útvary SSTZ

*19. Pôvodné znenie čl. 46 sa nahrádza týmto novým znením:*

**Článok 46**

**Športový riaditeľ SSTZ**

1. VV SSTZ na základe návrhu Predsedu SSTZ ustanoví Športového riaditeľa SSTZ.

2. Športový riaditeľ SSTZ najmä:

a) v súčinnosti s Generálnym sekretárom pripravuje a rozpracúva strategický plán rozvoja stolného tenisu v súčinnosti s VV SSTZ podľa jeho jednotlivých oblastí na konkrétne projekty a úlohy,

b) zodpovedá za riadenie športovej činnosti zväzu v zmysle stanov, schválenej OŠ a uznesení VV SSTZ,

c) riadi vzťahy s príslušnými pracoviskami, oddeleniami a útvarmi SOŠV, PV, KŠZ, SAUŠ a SAŠŠ,

d) v spolupráci s príslušnými športovými komisiami riadi činnosť a rozvoj trénerov.

3. Športový riaditeľ SSTZ sa zúčastňuje bez hlasovacieho práva na konferencii, zasadnutiach VV SSTZ, v prípade potreby na rokovaniach všetkých orgánov, ako aj orgánov jeho členov, na rokovaniach komisií a pracovných skupín s právom predkladať návrhy do programu ich rokovania.

4. Športový riaditeľ SSTZ nesmie byť delegátom konferencie, ani členom žiadneho ďalšieho orgánu SSTZ.

5. Národné stolnotenisové centrum (NSTC) zodpovedá za podmienky na prípravu reprezentácie Slovenskej republiy v kategórii dospelých a mládeže do 21 rokov. Je zriadené Štatútom schvaľovaným VV SSTZ.

6. Národné stolnotenisové centrum mládeže (NSTCM) zodpovedá za podmienky na prípravu reprezentácie Slovenskej republiy mládeže do 18 rokov. Je zriadené Štatútom schvaľovaným VV SSTZ.

*20. Pôvodné znenie čl. 46 sa nahrádza týmto novým znením, pričom sa označuje ako čl. 47:*

**Článok 47**

**Štatutárne orgány**

SSTZ koná prostredníctvom štatutárneho orgánu, ktorým je:

1. predseda,

2. generálny sekretár,

3. Športový riaditeľ SSTZ,

pričom každý z nich koná samostatne.

*21. Pôvodné znenie čl. 47 sa nahrádza týmto novým znením, pričom sa označuje ako čl. 48:*

**Článok 48**

**Podpisovanie v mene SSTZ**

1. V mene SSTZ podpisuje vždy Predseda SSTZ spolu s Generálnym sekretárom alebo Predseda SSTZ spolu so Športovým riaditeľom SSTZ, s výnimkou v zmysle bodu 2 tohto článku stanov.

2. Doklady v bankovom styku podpisuje vždy štatutárny orgán SSTZ spolu s ďalšou osobou, ktorá je na túto činnosť poverená zo strany VV SSTZ.

3. Podpisovanie v mene SSTZ sa vykoná tak, že k vytlačenému alebo napísanému názvu SSTZ, menu a funkcii v SSTZ podpisujúci pripojí svoj podpis.

*22. Pôvodné znenie čl. 48 sa označuje ako čl. 49.*

*23. Pôvodné znenie čl. 48, bod 4 sa nahrádza týmto novým znením, pričom sa označuje ako čl. 49, bod 4:*

4. Za úkony a opatrenia bezprostredne súvisiace so spravovaním majetku a finančných záležitostí SSTZ je zodpovedný predseda SSTZ, generálny sekretár a Športový riaditeľ SSTZ, resp. poverený pracovník ekonomického úseku SSTZ.

*24. Pôvodné znenie čl. 49 sa označuje ako čl. 50.*

*25. Pôvodné znenie čl. 50 sa označuje ako čl. 51.*

*26. Pôvodné znenie čl. 51 sa označuje ako čl. 52.*

*27. Pôvodné znenie čl. 52 sa označuje ako čl. 53.*

*28. Pôvodné znenie čl. 53 sa označuje ako čl. 54.*

*29. Pôvodné znenie čl. 54 sa označuje ako čl. 55.*

*30. Pôvodné znenie čl. 55 sa nahrádza týmto novým znením, pričom sa označuje ako čl. 56:*

**Článok 56**

**Účinnosť**

1. Toto úplné znenie stanov, v znení dodatku zo dňa 19.6.2019, bolo vyhotovené a schválené na konferencii SSTZ dňa 19.6.2019, s účinnosťou odo dňa 19.6.2019.

*31. Ostatné ustanovenia stanov zostávajú nezmenené.*

*32. Pôvodné oficiálne logo SSTZ sa s účinnosťou odo dňa 19.6.2019 nahrádza týmto novým logom:*

V Bratislave, dňa 19. 6. 2019